**РЕШЕНИЕ № ПВ – 113 – ПР/2017 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становища от РЗИ-Пловдив и БД ИБР Пловдив

**Р Е Ш И Х**

**да не се извършва** оценка на въздействието върху околната среда за **инвестиционно предложение**: **„Жилищно строителство в 10 бр. УПИ и сондажи“,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони

**Местоположение:** в поземлен имот № 47295.66.33, с. Марково, община Родопи

**Възложител: Горчов,**

**Характеристика на инвестиционното предложение:**

Инвестиционното предложение е ново и цели да се промени предназначението на земеделска земя за жилищно застрояване - ниско, индивидуално строителство, като се образуват 10 броя урегулирани поземлени имоти. Имот № 47295.66.33, с. Марково е с площ 6,028 дка и е в близост до регулационните граници на с. Марково.

Местоположението на обекта създава възможност за оптимално използване на техническата инфраструктура на района. Достъпът до обекта ще се осъществява по съществуващи пътища.

Съгласно становище на „ВиК”-Пловдив №3428/30.11.2016г, няма техническа възможност за захранване на имота с вода поради отделеченоста от водоснабдителната мрежа. Водоснабдяването ще става от сондажни кладенци, който ще бъдат регистрирани в БД ИБР Пловдив в съответствие с чл.44, ал.4 от Закона за водите.

Инвестиционното предложение попада в обхвата на т.10, буква „б“ от Приложение № 2 на *Закона за опазване на околната среда* (ДВ бр.91 /2002 год.) и чл.2, ал.1, т. 1 от Наредбата за ОС. Съгласно разпоредбата на чл.93, ал.1, т.1 от ЗООС инвестиционното предложение подлежи на процедура по преценяване на необходимостта от извършване на ОВОС.

Поземлен имот №47295.66.33, местност „Исака”, землище на с. Марково, общ. Родопи, обл. Пловдив, в които се предвижда да се реализира инвестиционното предложение не попада в границите на защитени зони от мрежата НАТУРА 2000 и в защитени територии, съгласно Закона за защитените територии. Най-близо до местоположението на предвиденото за реализиране инвестиционно предложение е защитена зона: BG0001033 „Брестовица” за опазване на природните местообитания и на дивата флора и фауна, приета от МС с Решение №122/02.03.2007 г. (ДВ бр.21/2007 г.).

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.31 ал.4 във връзка с ал.1 от Закона за биологичното разнообразие.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Инвестиционното предложение е ново и предвижда в поземлен имот 47295.66.33 с площ от 6028 кв.м. направа на урегулирани поземлени имоти чрез делба, като се образуват 10 (десет) нови УПИ за жилищно строителство и улица с тупик, която да обсужва новообразуваните имоти. Новите УПИ ще орледелят построяването на жилищни сгради с гаражи. Определя се устройствена зона “Жм”, височина на застрояване Н до 10м., плътност на застрояване до 60%, интензивност на застрояване – 1.2, минимална озеленена площ – мин. 40%, начин на застрояване – свободна.

* Предвид характера на предлаганото строителство – нискоетажно, жилищно не се очаква извършваните строително-монтажни дейности да доведат до значимо замърсяване и дискомфорт на околната среда в района. Реализацията на инвестиционното предложение ще бъде извършена по класически методи за подобен тип обекти в рамките на разглеждания имот, без да се излиза извън границите му.
* Организацията и технологията на строително-монтажните дейности при реализирането на инвестиционното предложение, ще бъде съобразена с теренните условия и връзката с останалите инфраструктурни обекти. Ще се ползват съществуващи мрежи (електро, ВиК и транспортен достъп), след изпълнение на необходимите връзки.
* Съгласно становище на „ВиК”-Пловдив № 3428/30.11.2016г няма техническа възможност за захранване на имота с вода поради отделеченоста от водоснабдителната мрежа. Водоснабдяването ще става от сондажни кладенци , който ще бъдат регистрирани в БДИБР в съответствие с чл.44, ал.4 от Закона за водите. Сондажът за всеки имот за индивидуално ползване ще бъде изграден в рамките на имота.
* Битовите-отпадъчни води за всеки имот ще се отвеждат от санитарните възли до площадкова канализация, която ще се зауства в безотточна яма в имота.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

Инвестиционното предложение ще бъде реализирано в поземлен имот 47295.66.33 с площ от 6028 кв.м., по кадастралната карта и кадастралните регистри на село Марково, община Родопи, област Пловдив, в местността „Исака”.

* По време на строителството всички необходимите площи за временни дейности, като изкопаване на хумусен слой, събиране и складиране на строителни и битови отпадъци, разполагане и паркиране на строителна техника ще бъдат извършвани на определените за това места на територията на имотите.
* В резултат от реализирането на инвестиционното предложение и последващата експлоатация, не се очаква нарушаване на качествата и регенеративната способност на природните ресурси в района.

**III. Способността за асимилация на екосистемата в естествената околна среда**:

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея **е извършена преценка за вероятната степен на отрицателно въздействие, според която, предвид местоположението, характера и мащаба** **инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони, поради следните мотиви:**

1. Инвестиционното предложение е предвидено да се реализира извън границите на защитени зони от мрежата НАТУРА 2000, поради което с реализацията му не се очаква пряко унищожаване, увреждане или влошаване състоянието на видовете, предмет на опазване на най-близката защитена зона BG0001033 „Брестовица”.

2. Поради отдалечеността на имота от защитената зона и характера на дейността, няма вероятност осъществяване на ИП да доведе до безпокойство на видовете, предмет на опазване в защитената зона и до намаляване на благоприятното им природозащитно състояние.

3. Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху защитената зона и нейните елементи.

**IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие, в резултат на реализацията и експлоатацията на инвестиционното предложение ще е ограничен в рамките на разглежданите имоти, поради което не се очаква негативно въздействие върху околната среда и земеползването в района.
* Инвестиционното предложение предвижда изграждането на еднофамилни къщи, ще се формират само битово-фекални отпадъчни води, зауствани във водоплътни ями. Не се предполага замърсяване на подземните и повърхностните води в района.
* По време на експлоатацията на инвестиционното предложение не се очаква отрицателно въздействие върху хората и респективно върху тяхното здраве, също така и върху компонентите на околната среда – атмосферния въздух, водите, почвите, земните недра, флората и фауната.
* Въздействието по време на експлоатация върху компонентите на околната среда се класифицират като дълготрайно, постоянно, възстановимо с малък териториален обхват, незначителен кумулативен ефект и не се предполагат негативни въздействия върху здравето на хората и компонентите на околната среда.
* С писмо изх. № 956/08.02.2017г. РЗИ – Пловдив не е изразила опасения от възникване на здравен риск от реализацията на инвестиционното предложение.
* От реализацията, както и от последващата експлоатация на инвестиционното предложение не се очаква да има трансгранични въздействия.

**V. Обществен интерес към предложението за строителство, дейности или технологии:**

* В изпълнение на изискванията на чл. 6, ал. 9 и ал. 10 от Наредбата за ОВОС е осигурен обществен достъп до изготвената информация по Приложение 2 от Възложителя и е представено копие от документацията на Община Родопи и кметство с. Марково. Общината и кметството са информирали РИОСВ Пловдив за липса на постъпили възражения относно инвестиционното предложение.
* Към момента на издаване на настоящото решение в РИОСВ-Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**При спазване на следното условие:**

* Да се спазват условията в писмо изх. № изх. № КД-04-126/07.06.2017г. на БД ИБР Пловдив, копие от което е приложено към настоящето Решение**.**

**Настоящото Решение се отнася само за конкретно заявеното предложение и в посочения капацитет.**

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд – Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

**Доц. Стефан Шилев 23.06.2017 г.**

*Директор на РИОСВ - Пловдив*